Poštovani,

Obraćamo vam se kao koalicija organizacija civilnog društva iz Bosne i Hercegovine, kako bismo izrazili svoju zabrinutost zbog kontinuiranog kršenja ljudskih i političkih prava Bosanaca i Hercegovaca koji se označavaju pežorativnim terminom „Ostali“. U Ustavu BiH, ovaj termin se odnosi na 17 nacionalnih manjina u BiH, poput Jevreja i Roma, ali se također koristi u javnom diskursu da označi one građane/ke koji/e odbijaju etničku identifikaciju i/ili se zalažu za afirmaciju građanskog identiteta.

Evropski sud za ljudska prava je 2009. godine presudio da Ustav Bosne i Hercegovine, sadržan u Dejtonskom mirovnom sporazumu, ne pruža jednaka prava građanima/kama koji spadaju u tzv. „Ostale“ jer im ne dozvoljava da se kandiduju za pozicije u Predsjedništvu i Domu naroda parlamentarne skupštine Bosne i Hercegovine. Presuda „Sejdić i Finci“ – koja nosi ime po Jakobu Finciju i Dervi Sejdiću, tužiteljima koji pripadaju jevrejskoj i romskoj nacionalnoj manjini – navodi da BiH mora promijeniti svoj Ustav kako bi im omogućila da uživaju jednaka građanska i politička prava kao pripadnici/e tzv. konstitutivnih etničkih grupa (Bošnjaci, Hrvati i Srbi). Ako BiH političari ne implementiraju presudu, članstvo BiH u Vijeću Evrope, kao i mogućnost njenog pridruživanja EU i NATO, biće ugroženi.

Uslov da Bosna i Hercegovina podnese validnu aplikaciju za kandidatski status u EU 2012. godine, jeste implementacija presude „Sejdić i Finci“ i pozitivna ocjena Evropske komisije, do 30. novembra 2012. godine.

Međutim, umjesto implementiranja presude, vladajuća Socijaldemokratska partija (SDP) i Hrvatska Demokratska Zajednica (HDZ) su se dogovorile oko paketa ustavnih amandmana koji ne samo da su nedovoljni za implementaciju presude, nego bi Ustav BiH učinili još diskriminativnijim nego što je sada.

Pored drugih diskriminativnih odredbi, amandmani koje su predložile ove dvije partije uveli bi izrazito diskriminatorski koncept „vrijednosti glasa“. „Vrijednost glasa“ bi dodijelila veću vrijednost glasovima građana/ki koji/e pripadaju konstitutivnim narodima unutar određenih administrativnih jedinica u BiH. Ovaj prijedlog bi u biti umanjio vrijednost glasa građana/ki koji pripadaju romskoj, poljskoj, slovačkoj, češkoj, njemačkoj , albanskoj i drugim nacionalnim manjinama koje su priznate u BiH, na 40% vrijednosti glasa onih koji se identificiraju kao Hrvati, Srbi ili Bošnjaci. Ovaj prijedlog, potpuno nepotreban sa stanovišta implementacije presude „Sejdić i Finci“ , ne bi ispunio nijedan zahtjev Evropskog suda za ljudska prava ili Vijeća Evrope, već bi zapravo doveo do daljeg kršenja ljudskih prava. Pored toga, predloženi ustavni amandmani bi predstavljali kršenje odluke Ustavnog suda BiH, koji predstavlja najviše pravno tijelo u državi, a u čijem radu učestvuje i troje međunarodnih sudija koje postavlja Predsjednik Evropskog suda za ljudska prava. Odluka Ustavnog suda navodi da je legitimiacija posljedica etničkog čišćenja protivna Ustavu BiH, a to je upravo ono što bi se desilo ako bi se prihvatili predloženi amandmani.

Prije usvajanja XIV Amandmana, Ustav SAD propisivao je da će „Predstavnici (...) država koje mogu pripadati Uniji biti raspoređeni u skladu sa brojevima država, koji će biti određeni zbrajanjem ukupnog broja slobodnih osoba (...) i tri petine svih ostalih osoba.“ Ukoliko bi se SDP-HDZ sporazum usvojio u Parlamentu BiH, Ustav BiH bi *de facto* dodijelio manju vrijednost čitavoj jednoj grupi građana/ki, na sličan način kako je to činio Ustav SAD prije ukidanja ropstva.

Naša koalicija organizacija civilnog društva i individua – koju čine organizacije iz Sarajeva, Banja Luke, Mostara i Tuzle, uključujući i gospodu Dervu Sejdića i Jakoba Fincija, tužitelje u slučaju „Sejdić i Finci“ – je riješena da zaustavi usvajanje ovih amandmana u Parlamentu Bosne i Hercegovine. Kao organizacije i individue posvećene demokratiji i zaštiti univerzalnih ljudskih prava, ne možemo dozvoliti da ovakvo grubo kršenje osnovnih demokratskih principa i urođenih prava svakog ljudskog bića na jednakost postane dijelom našeg Ustava i ostane zacementirano u godinama koje su pred nama.

Plašimo se, međutim, da Evropska unija neće razumjeti prijetnju koja se nadvila nad ljudskim pravima građana/ki Bosne i Hercegovine, naročito onih koji pripadaju nacionalnim manjinama. Željna da po svaku cijenu vidi "progres", Evropska unija bi mogla prihvatiti predloženi sporazum SDP-a i HDZ-a. Takav scenario smo već vidjeli ranije: reforma policije iz 2007. godine, koju je EU pozdravila i pohvalila, a koja je izvršena pod direktnom supervizijom tadašnjeg specijalnog predstavnika EU Miroslava Lajčaka, eksplicitno onemogućava građane/ke koji/e ne pripadaju jednom od tri konstitutivna naroda da vode policijske agencije u Bosni i Hercegovini. I pored toga, EU je prihvatila ovu reformu kao znak "progresa" i podržala je u potpunosti.

Sedamnaest godina nakon što je uspostavljen mir u našoj ratom razorenoj državi, zahvaljujući podršci i vođstvu Sjedinjenih američkih država – naročito članova/ica Kongresa SAD – još jednom nam je potrebna vaša pomoć. Obraćamo vam se ponovo kako bi nam pomogli da odbranimo vrijednosti slobode i jednakosti u našoj maloj državi, i podržite nas u borbi da svi/e građani/ke Bosne i Hercegovine postanu jednaki pred zakonom, bez obzira na njihovu etničku, vjersku ili rasnu pripadnost.

Molimo vas da podržite naše protivljenje ovom sramnom prijedlogu, te zahtjev za rješenjem koje bi zaista obezbijedilo jednaka prava svim građanima/kama Bosne i Hercegovine.

Molimo vas da nam pomognete da pošaljemo jasnu poruku donosiocima odluka u SAD i EU, da amandmani predloženi od strane SDP-a i HDZ-a nisu prihvatljivi.

I molimo vas da stanete uz civilno društvo i građane/ke Bosne i Hercegovine u našoj borbi za trajni i održivi mir, stabilnost i demokratiju u našoj državi.

Iskreno,

Dervo Sejdić

Jakob Finci

Kali Sara - Romski informativni centar (Sarajevo)

UG Zašto ne (Sarajevo)

ACIPS (Sarajevo)

Forum građana Tuzla

Sarajevski otvoreni centar

OKC Abrašević (Mostar)
Pravni institut u BiH (Sarajevo)

Oštra nula (Banja Luka)

Euro Rom (Tuzla)

Inicijativa mladih za ljudska prava (Sarajevo)

Udruženje za kulturu i umjetnost CRVENA (Sarajevo)

Akcija građana (Sarajevo)

UNSA GETO (Banja Luka)

REVOLT (Tuzla)

Fondacija Ekipa (Sarajevo)
Evropski istraživački centar (Sarajevo)

Fondacija CURE (Sarajevo)

Fondacija za kreativni razvoj (Sarajevo)